Diari Oficial de la Generalitat Valenciana


Sumari del DOGV 9936, del 13-09-2024 (2024/9252)

RESOLUCIÓ de 11 de setembre de 2024, de la Direcció General de Centres Docents, per la qual es resol parcialment la convocatòria de les ajudes econòmiques destinades a l’escolarització a les escoles infantils municipals de primer cicle de la Comunitat Valenciana, per al curs escolar 2024-2025, corresponent a l’alumnat de 0 a 3 anys
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9936

Data del DOGV
:   13-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/9252

CVE
:   TEED-W-8475-9773

Data del document
:   11-09-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * centre d'ensenyament
    * organització de l'ensenyament
    * escola infantil

Mitjançant l’Orde 14/2024, de 19 de juny, de la Conselleria d’Educació, Universitats i Ocupació, d’aprovació conjunta de les bases reguladores i la convocatòria per a la concessió d’ajudes econòmiques destinades a l’escolarització en els centres autoritzats d’Educació Infantil i escoles infantils municipals de primer cicle de la Comunitat Valenciana corresponent al curs 2024-2025 (DOGV núm. 9875, de 20/06/2024).

D’acord amb el que s’establix en la base quinta de l’ordene primer de la mencionada Orde 14/2024, de 19 de juny, de la Conselleria d’Educació, Universitats i Ocupació, amb la finalitat d’agilitzar el pagament de les ajudes, es podran adjudicar els imports per mitjà de resolucions successives; es diferenciarà, si és procedent, entre trams d’edat, així com entre escoles infantils municipals i centres.

Amb data 9 d’agost de 2024 es va publicar la llista provisional de sol·licituds admeses i excloses de les ajudes per a l’escolarització de 0-3 anys en les escoles infantils municipals i es va obrir el termini de 10 dies per a la presentació d’al·legacions. Conclòs este termini i revisades les al·legacions presentades per les persones interessades, segons el que s’establix en la normativa reguladora de l’ajuda, a fi de concedir les ajudes per a l’escolarització de l’alumnat de 0 a 3 anys matriculat en les escoles infantils municipals de titularitat de les corporacions locals que complisquen amb els requisits exigits en l’orde mencionada.

De conformitat amb la base quarta de l’ordene primer de l’Orde 14/20419, de 19 de juny, mencionada anteriorment, des de la Subdirecció General de Centres Docents, com a òrgan instructor del procediment,

RESOLC

*Primer*

Resoldre parcialment la convocatòria i concedir a les corporacions locals titulars de les escoles infantils municipals de la Comunitat Valenciana les ajudes econòmiques destinades a l’escolarització de l’alumnat de 0 a 3 anys matriculat en estes escoles per al curs 2024-2025, convocades mitjançant l’Orde 14/2024, de 19 de juny, de la Conselleria d’Educació, Universitats i Ocupació, d’aprovació conjunta de les bases reguladores i la convocatòria per a la concessió d’ajudes econòmiques destinades a l’escolarització en els centres autoritzats d’Educació Infantil i escoles infantils municipals de primer cicle de la Comunitat Valenciana corresponent al curs 2024-2025, que complixen els requisits previstos en la normativa reguladora. La relació de persones beneficiàries es publicarà segons el que es preveu en la base quinta de l’ordene primer de l’Orde 14/2024, de 19 de juny, mencionada.

*Segon*

L’import total concedit ascendix a 62.592.895,30 €, distribuït en les anualitats següents:

– Exercici 2024: la part corresponent als quatre primers mesos del curs escolar 2024-2025 (setembre-desembre de 2024), per un import de 27.353.774,52 €. El pagament es realitzarà amb càrrec a la línia S0363, del subprograma 422A00 “Ensenyança primària”, del centre gestor X82988191, prevista en l’actual llei de pressupostos de la Generalitat.

– Exercici 2025: la part corresponent als sis mesos següents (gener-juny 2025) del curs escolar 2024-2025, per un import de 11.622.786,78 €, que quedarà condicionat al fet d’haver-hi crèdit pressupostari suficient i adequat en la Llei de pressupostos de la Generalitat per a l’exercici 2025, de conformitat amb el que preveu la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Tercer*

Per a les escoles infantils municipals, la quantia total de l’ajuda per al curs escolar 2024-2025, determinada en funció de les unitats que estiguen autoritzades i en funcionament, segons l’alumnat matriculat en data de finalització de presentació de sol·licituds, calculat a partir del certificat de costos firmat per l’interventor o la interventora de la corporació local titular de l’escola municipal, i tenint en compte l’import màxim d’ajuda mensual establit en l’Orde 14/2024, de 19 de juny, ascendix a 86.173.158,30 €. En l’annex d’esta resolució es detallen les quantitats concedides a les escoles infantils municipals beneficiàries d’esta ajuda.

*Quart*

Les escoles infantils municipals hauran de justificar, en els mesos de gener i juny de 2025 l’ajuda rebuda, de conformitat amb el que es preveu en l’Orde 14/2024, de 19 de juny, abans mencionada, i detallaran, mitjançant l’aplicació informàtica de la Conselleria, per a cada mes del curs escolar el nombre d’unitats autoritzades i en funcionament per a tots els trams d’edat.

*Quint*

Per a les escoles infantils municipals, la subvenció s’abonarà de conformitat amb el que es preveu en la normativa reguladora de l’ajuda.

Atés que esta subvenció està excepcionada del règim de pagament anticipat establit en la Llei 1/2015, de 6 de febrer, de la Generalitat, i d’acord amb el que establix la Llei 8/2023, de 27 de desembre, de pressupostos de la Generalitat per a l’exercici 2024, es procedirà a abonar amb caràcter anticipat l’import concedit corresponent als mesos de setembre a desembre de 2024, segons l’ajuda concedida en la resolució.

El mes de gener de 2025 es comprovarà que les dades de la justificació de les escoles infantils municipals coincidixen amb les dades aprovades en la resolució de concessió. En cas de discrepància, es procedirà a realitzar la regularització corresponent. Si la Llei de pressupostos de la Generalitat per a l’exercici 2025 ho permet, es procedirà a realitzar el pagament anticipat dels mesos de gener a abril de 2025, el qual inclourà les regularitzacions possibles.

En el mes de maig de 2025 es comprovarà que les dades de la justificació de l’escola municipal coincidixen amb les dades aprovades en la resolució de concessió i es calcularan les regularitzacions possibles dels mesos anteriors. Una vegada justificat el mes de maig per les escoles municipals, es realitzarà el pagament d’este mes amb inclusió de les regularitzacions esmentades.

El pagament corresponent al mes de juny es realitzarà segons la justificació de les escoles municipals, incloses, si és el cas, les regularitzacions pendents de mesos anteriors del curs 2024-2025.

Si una vegada finalitzada la convocatòria i revisada la justificació realitzada es detecten diferències, la persona titular de la direcció general competent en matèria de centres docents procedirà a regularitzar la diferència, mitjançant la minoració dels pagaments pendents o, si és el cas, mitjançant l’inici de l’expedient de reintegrament corresponent.

*Sext*

De conformitat amb el que es preveu en l’Orde 14/2024, de 19 de juny, esta resolució es publicarà en el Diari Oficial de la Generalitat Valenciana. Les llistes de beneficiaris i d’exclosos de les ajudes es faran públiques mitjançant l’aplicació informàtica. Les persones sol·licitants podran consultar, de manera individual, la resolució de concessió en la pàgina web de la Conselleria d’Educació, Cultura, Universitats i Ocupació, en la URL següent:

<http://www.ceice.gva.es/ca/web/centros-docentes/ayudas/subvenciones/educacion-infantil-primer-ciclo>.

Les escoles infantils municipals disposaran, per mitjà de l’aplicació informàtica de la Conselleria, del detall de l’ajuda concedida per aula en funcionament. Es publica en el DOGV l’annex amb la relació d’escoles infantils municipals beneficiàries i l’import concedit.

De conformitat amb el que establixen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, les persones interessades podran presentar potestativament un recurs de reposició o plantejar directament un recurs contenciós administratiu en els terminis i davant dels òrgans que s’indiquen a continuació:

a) El recurs de reposició ha d’interposar-se davant del conseller d’Educació, Cultura, Universitats i Ocupació, en el termini d’un mes comptat des de l’endemà de ser publicada.

b) El recurs contenciós administratiu ha d’interposar-se davant del Tribunal Superior de Justícia de la Comunitat Valenciana en el termini de dos mesos comptats des de l’endemà de ser publicada o a partir de l’endemà del dia en què es notifique la resolució expressa del recurs de reposició o en què este s’haja considerat presumptament desestimat.

  

València, 11 de setembre de 2024

(Resolució de 13 d'abril de 2022; DOGV de 29/04/2022)

Jorge Cabo Martínez

Director general de Centres docents

Esta disposició conté annexos. Consulteu-ne la versió en PDF.